**Tridsaťročie**

**Vážené zhromaždenie,**

keď končil bývalý režim, tak sa v mrazivom čase medzi smrteľníkmi a samozrejme v médiách objavovali predstavy o blízkej budúcnosti. Medzi pospolitým ľudom sa živila nádej na lepšie časy. Diskusie v štátnej televízii to podporovali vyjadrenia lídrov „revolučného pohybu“. Akoby všetci chceli nielen viac rovnosti, ale aj príležitostí využiť svoju odbornosť, kreativitu a schopnosť zvládať organizáciu a riadenie spoločnosti, sociálnych vzťahov, a hospodárstva, no i financií. So všetkými názormi sa síce nedalo súhlasiť, ale išlo prakticky o ich súťaž. Ako zvýšiť výkonnosť ekonomiky, ako byť konkurencieschopní v Európe, teda nebyť malým poskokom, či skôr vazalom počtom obyvateľov, rozlohou a hospodárskou silou Západu. Bol to nádejný proces, ktorý však trval veľmi krátko – do jari 1990. roka.

Bolo vtedy jasné, že k repríze Pražskej jari a obrodného procesu nedošlo ani nedôjde. „Socializmus s ľudskou tvárou“ sa dostal, obrazne povedané, do márnice, keďže väčšina lídrov nebola schopná riešiť systémovú zmenu režimu tak, aby bol vskutku príťažlivý pre najširšie vrstvy obyvateľstva. Inou pravdou je, že mala inú predstavu o tom, aký má byť výsledok režimovej zmeny. Pomaly, ale isto v čudesnom a vo svete unikátnom „transformačnom procese“ víťazili hrabivosť a nenásytnosť s majetníctvom, ktoré dokonca posvätili nielen manifestácie, ale v konečnom dôsledku parlamentné voľby. Informácie o príprave na to neboli želateľné, ale odrazu sme sa vrátili „majetkove“ o štyridsať rokov späť. Sociálne rozdiely začali mať ostré hrany.

Rovnosť príležitostí bola tiež po smrti, pochovaná „vratkami“ majetkov a privatizáciou, ktorá iba v ojedinelých prípadoch bola na prospech nového režimu. Myslené sociálne nožnice postupne rozdelili spoločnosť na nedosiahnuteľne bohatých, na mierne bohatých a väčšinu odkázaných na mzdu alebo na príjmy zo živnosti. A podľa toho nielen vznikli a rozvíjali sa mocenské pozície, a vytrvale s masovým súhlasom. Aj po vstupe do prvého /aj toho druhého/ desaťročia tohto storočia ľudia chceli veriť predvolebným sľubom. A tí, ktorí sa dostali do skupiny pod hranicu chudobných pribúdalo nemenej ako tých, ktorí sa zadĺžovali, a neskôr neboli schopní splácať. A tak tu máme dnes vyše 700 tisíc dospelých ľudí na hranici biedy a pod ňou a z nich mnohí majú rodiny. Koľkí sú v moci exekútorov ?

Pri vstupe do nového milénia som si pripomínal krátke diskusie s mojím susedom žijúcom na priváte v bratislavskej Petržalke - filozofom Zbyňkom Fišerom alias Egonom Bondym, ale aj názory sympatizanta a neskôr člena nášho združenia kardinála Korca. „Toto sme nechceli“, to bol ich rozsudok o vývoji spoločnosti a nastúpených trendoch. Avšak, naša komunita, najprv vo formáte nadácie a potom ako združenia mala snahu napomáhať správne sa orientovať a vytvárať aspoň dobré vzťahy v medzinárodnom meradle. Z nevládnej pozície, ale s podporou časti všetkých vlád. I keď mnohé z našich podnetov sa postupne ujali, tak to bolo s určitým oneskorením k aktuálnej potrebe. Celý rad našich členov prezentoval to, na čom sme sa zhodli na klubovej pôde. Boli však aj takí členovia, ktorí pôsobili opačne. Aj sa rýchlo pominuli.

**Dámy a páni, priatelia,**

tých 29 rokov a necelé 4 mesiace má v elektronickej podobe 450 mega, ale obdobie rokov 1993 – 1999 sme zaznamenávali iba novinársky a skromne na www., ktorá vznikla až v roku 1997. To podstatné je dostupné na našej [www.hospodarskyklub.sk](http://www.hospodarskyklub.sk). Chcel som urobiť odpočet za dané obdobie, ale rýchlo som pochopil, že by bol na desiatky hodín, a teda časove za hranicou únosnosti. Aj preto som sa rozhodol pripomenúť, ako to bolo od 19. augusta 1993 do polovice roka 1999. Kto prišiel k nám zo zahraničia s podnetmi, s názormi, s návrhmi a s plánmi, čo robiť, čo nerobiť, ako spolupracovať, čoho sa vyvarovať a čo boli „horúce“ témy. A potom pripomeniem našich ostatných 5 rokov, teda obdobie rokov 2017-2021, aby sme si urobili porovnanie. Aby sme plastickejšie vnímali, čo nám „utieklo“, kde sme mohli byť v nevyhlásenej súťaži štátov a ich národov.

Krátko po vzniku novej Slovenskej republiky od konca mája roku 1993, keď som prevzal Hospodárske noviny ako šéfredaktor a určitý čas aj ako obchodný riaditeľ, sa vyhľadávali fanúšikovia HN, ktoré si vybudovali dobré meno v predchádzajúcom režime. Už 19. augusta sa uskutočnilo prvé neoficiálne stretnutie týchto priaznivcov s podporou Heinza-Wernera Niendstedta z Handelsblatu so sídlom v Dusseldorfe, inak lídra svetovej asociácie finančnej tlače a Miroslava Pavla, predstaviteľa vydavateľskej skupiny Economia so sídlom v Prahe. Oficiálne 1. zhromaždenie bolo 21. januára 1994. Témy boli takéto : Kapitálový trh a Makroekonomická politika vlády SR. V tom čase som získal za člena prezidenta SR Michala Kováča a o našich zámeroch som informoval vtedajšieho predsedu vlády SR Vladimíra Mečiara.

Ešte v roku 1994 prišiel na našu pôdu slovinský prezident Milan Kučan. Stretol som sa s americkým finančníkom Georgom Sorosom v hoteli Perugia, v Ženeve som mal diskusný obed s prezidentom WEF prof. Klausom Schwabom a na pozvanie najpopulárnejšieho čínskeho reformátora Li Ťien Jinga som bol päť týždňov na študijnej ceste v ČĽR. V Prahe som si bol vypočuť názory vtedajšieho českého premiéra Václava Klausa. V tých rokoch  sme spolu s Petrom Hrinkom diskutovali v Kyjeve s predsedom ukrajinskej vlády Vitalijom Masoľom. Na klubovej pôde v rokoch 1994-95 boli témy, ktoré ozrejmovali „fungovanie“ kapitálu, ale aj investičné snahy zo zahraničia, no i funkčnosť justície.

Na klubovú pôdu prišiel aj rakúsky minister hospodárstva Wolfgang Schussel, ruský veľvyslanec Sergej Jastržembskij, viceprezident Dow Jones Jim Ottaway, slovinský vicepremiér Janko Deželak, predstavitelia japonskej Nomury, prezident Nestlé Helmut Maucher, kanadský podnikateľ Tomáš Baťa, britský veľvyslanec Peter Harborne, politológ a spoluautor bestselleru Megatrendy 2000 John Naisbitt, rakúska veľvyslankyňa Gabriele Holzer-Matznerová, výkonný tajomník Ministerstva obchodu Spojených štátov Mr. Mallet, prostredníctvom videokonferencie generálny tajomník OECD Donald Johnson a po ňom v závere mája 1999 opäť formou videokonferencie ekonóm prof. Jeffrey Sachs z Cambridge. Bol to práve tento „hviezdny ekonóm“, ktorý nás upozorňoval na nevyužívanie ruského potenciálu a zdôrazňoval, že sa treba spoliehať predovšetkým na seba samých, dať šancu vekove mladým a vzdelaným, invenčných a s ambíciami byť vo svojom odbore najlepší, nedostať sa do vazalského vzťahu, a nerobiť si ilúzie o západnom svete.

Boli prijatia našej reprezentácie prezidentom SR Michalom Kováčom, ktorý bol 2x až 3x ročne na klubových zhromaždeniach, a v jeho tradícii pokračoval aj prezident SR Ivan Gašparovič. Osobitne sme si cenili podporu a stály záujem o naše aktivity zo strany nitrianskeho sídelného biskupa a kardinála Jána Chryzostoma Korca. So súhlasom JS pápeža Jána Pavla II. prijal členstvo v združení. Boli to časy, keď sme začali „bojovať“ za realizáciu vodnej cesty Dunaj-Váh-Odra /tú odmietol SMER SD a vlastne ju znemožnil zrušením stavebnej uzávery na Kysuciach/, diskutovali o daniach, o deficitoch v jednotlivých odvetviach, o transparentnosti podnikania, o sociálnej problematike, o vysokom školstve, o romskej problematike, o poznatkoch a skúsenostiach najúspešnejších firiem.

**Dámy a páni,**

to obdobie máj 1993 – august 1999 bol bohaté na návštevy v zahraničí a u nás v SR, ale aj na aktivitu členstva, a to napriek istým „pnutiam“ zo strany vlád Vladimíra Mečiara a prvej vlády Mikuláša Dzurindu Poznamenal by som, že o nič lepšie to nebolo za vlády Ivety Radičovej a vlád Roberta Fica a Petra Pellegriniho. Vlády po voľbách 29. februára 2020 nemajú nijakú vôľu komunikovať, tak ako prezident SR Andrej Kiska a terajšia prezidentka Zuzana Čaputová.

**Dámy a páni, priatelia,**

od roku 1999 až do konca roka 2016 bol program klubových zhromaždení v rovnakej intenzite, ale väčšmi sa sústredil na približovanie laureátov ocenení Zlatý biatec, „Mierovej ceny zo Slovenska 2015“ a víťazov tradičných ankiet, najmä však World Politician a Najsympatickejšia osobnosť slovenskej politiky a spoločnosti. Prijali sme s potešením komunikáciu s prezidentami štátov, predsedami vlád, predstaviteľmi svetových organizácií a  s najrôznejšími  osobnosťami V.I.P.

V roku 2017 sme zverejnili Vyhlásenie o migrácii, ktoré podporilo 35 tisíc respondentov a proti bolo 735 + Iveta Radičová. Bolo aj vyhlásenie o hrozbách z robotizácie zbraní a spoločná výzva s Medzinárodným mierovým výborom svetovým lídrom a pápežovi Františkovi. Francúzsky podnikateľ, veterán a spisovateľ Jacques Hogard formuloval odpoveď na otázku, prečo potrebujeme mier. Osobitne sme sa potešili účasti početnej delegácie čínskeho výboru pre priateľstvo so zahraničím na našom zhromaždení. Z tém dominovali : Bezpečnosť, Obranyschopnosť SR, Ľudskosť a politická zodpovednosť, Brzdy hospodárskeho rastu, Globalizmus, Čo bude príčinou krachu neprispôsobivých podnikateľov... Boli viaceré diskusie s veľvyslancami Brazílie, Číny, Kuby, Ruska a Indonézie a seriál príspevkov členov „JFK“.

V roku 2018 sme prijali Vyhlásenie o úpadku ľudskej civilizácie... a reálnej možnosti jej sebazničenia, ako aj cielenej devastácie ľudských práv a slobôd. Hosťom bol vizionár Anatolij Eduardovič Junitskij z Bieloruska a jeho projekt SKY WAY. Naše diskusie sa venovali téme Hlavné problémy EÚ, ako aj avanturizmu politikov európskych a domácich. Zverejnili sme aj Správy o stave SR - na pokračovanie, Poznámky o neomarxizme, ako aj úvahy o viere a občianskej statočnosti. Hosťom bol aj prvý minister zahraničných vecí SR Pavol Demeš. Opätovne sme sa vrátili k úspešnosti realizovaných produktov chranených  patentami z pracovne a výrobných hál Františka Pancuráka. Reprízu mali aj nové zistenia Miroslava Demka o veľkom Slovákovi a Uhrovi Franzovi Lisztovi.

V roku 2019 na každom zo zhromaždení, ale aj na ďalších stretnutiach členov, a to aj na tradičnom moravsko-slovenskom, sa konštruktívne diskutovalo o „domácej mizérii“ a o jej likvidácii. K úvahám inšpirovali aj slogany Warrena Bufetta. Prezentácia duchovného centra s Krížom nad Považím na hore Butkov, ktoré „vyšperkoval“ Anton Barcík, doznieva dodnes. So záujmom sme si vypočuli príhovor prostredníctvom internetu podpredsedu EIB Vazila Hudáka. Diskutovali sme aj o príhovore gen. Alojza Lorenca k 30. výročiu 17. novembra 1989. V závere roka sme prijali 4-člennú delegáciu prestížnej svetovej organizácie World Food Prize na čele s jej prezidentom Kennethom M. Quinnom.

Vlani sa uskutočnili videokonferencie, resp. videozáznamy príhovorov na tie najaktuálnejšie témy predsedu DR VIG Guntera Geyera, splnomocnenca generálneho tajomníka OSN pre Libanon Jána Kubiša a laureáta Nobelovej ceny mieru prof. Muhamada Yunusa. Združenie a jeho MMV prijali vyhlásenie o dehonestácii – znevažovaní výsledkov 2. svetovej vojny a O nezodpovednosti svetových lídrov. Priestor na vyjadrenie svojich názorov na aktuálne otázky slovenskej spoločnosti a v ich profesiách využili všetci laureáti Zlatého biatca a osobitne Peter Mihók a Anton Barcík. Protipandemické opatrenia komplikovali realizáciu plánovaných aktivít, ale vďaka internetu sa ich podarilo splniť. Je fakt, že komunikácia s niektorými zahraničnými hosťami bola odložená na čas, keď budú prezenčné zhromaždenia.

Rok 2021 priniesol dve videokonferencie. Prvú s prezidentom WEF prof. Klausom Schwabom a druhú s členom kalifornskej exekutívy a synom spoluzakladateľa Medzinárodného mierového výboru Kevinom Peng Xu. Svoje názory prezentovali Peter Mihók, Tomáš Malatinský, prof. Jan Keller, prof. Martin Huba a odpovedali na najaktuálnejšiu otázku, čo potrebuje Svet a my v ňom, ako zavrieť dvere pred totalitou a možným fašizmom. Klubové členstvo vzdalo poctu bývalému nemeckému kancelárovi Helmutovi Kohlovi a fínskemu ľudu za progresívnosť jeho myslenia a celkový stav fínskej spoločnosti. Osobitný význam mala opätovná výzva Petra Kasalovského a MMV pápežovi Františkovi s podnetom, aby zvolal celosvetovú mierovú konferenciu. Odpoveď došla a podnetom z nej sa budeme venovať. Uskutočnilo sa aj stretnutie so skupinou prominentných osobností s neformálnou diskusiou o ich práci, o videní svojho okolia a o našej spoločnosti, ale aj o medzinárodných vzťahoch.

**Dámy a páni, priatelia,**

to bol ten najstručnejší výpočet o našich aktivitách v rokoch 1993, resp. 1994-1999 a v rokoch 2017-2021. Treba podčiarknuť, že všetky aktivity za 29 rokov a 4 mesiace boli uhradené z členského. To sa nevidelo ani akože investigatívnym osobám z konkrétnych médií, ktoré pátrali aj na MV SR po príspevkoch z akýchsi fondov, či dokonca vládnej podpore. Nič neobjavili ani nemohli, lebo tak ako sme tabuizovaní ako klub a od roku 1997 ako združenie mediálne, nikto nám nikdy nič nedaroval ani neuhradil z peňazí daňových poplatníkov. Pochopiteľne, že to platí aj o najrôznejších zahraničných nadáciách. Neraz som už počul, ako to, že nás v ničom nepodporil ani rezort zahraničia, ani rezort vnútra ani Úrad vlády SR hocijakej vládnej garnitúry, ktorí sú relatívne a prinajmenej v jednom prípade nadmieru štedrý k celému radu organizácií III. sektora. A boli aktivity, ktoré významne napomohli dobrému menu nášho štátu. A pravdou je, my sme si už akosi zvykli, že do tohto sektora nepatríme, či skôr nepasujeme.

Ak som spomenul, že seriózny výpočet našich aktivít, diskusných tém a ich hlavných myšlienok, podnetov a návrhov, zahraničných kontaktov a návštev za našu existenciu by bol na desiatky hodín, tak sme očakávali aspoň „dobré slovo“. Od druhej vlády Roberta Fica až dodnes sme nijaké nepočuli. Takmer všetci činitelia okrem predsedu NR SR Andreja Danka sa odvtedy ospravedlňovali, ak vôbec, časovým zaneprázdnením, inými úlohami alebo zdravotnými problémami. Iba protokol prezidentky SR Zuzany Čaputovej viackrát uviedol, že si našu prácu cení a želá úspechy. Obdobne sa to dá povedať o väčšine diplomatických misií v SR s výnimkou veľvyslancov alebo ich zástupcov ČĽR, Ruska, Chorvátska, Turecka, Indonézie... Časy vzájomne prospešných a nadštandardných vzťahov s americkou ambasádou sa skončili akoby inauguráciou prezidenta SR Andreja Kisku. Dokonca terajšia veľvyslankyňa nemala nijaký záujem o návštevu prezidenta World Food Prize Kennetha Quinna, ani o prezentáciu americkej mierovej politiky ako veľvyslanci dvoch veľmocí Ruska a ČĽR.

To nie je vyplakávanie, ale niekoľko myšlienok ako doložka k názoru, že sme síce urobili dosť, ale nie dosť, aby sa citeľne menilo myslenie našich ľudí na úroveň potrieb tejto doby, a pritom ostalo vskutku ľudské. Bolo by samochválou spomínať dobré body, či aspoň polbody nášho združenia v zápase o dobré meno republiky. A nemáme ani pocity spasiteľstva, pokiaľ „ľud“ schválil svojich vodcov a ich samozvanecké akty, či dokonca vazalské správanie sa. Máme na pamäti Vox populi vox dei a bodka, nie však jedna, ale rovno tri, ktoré možno zameniť snahou dospieť k novému mysleniu a tak napomôcť k realite, že tu – v našom priestore bude nová spoločnosť, ale aj Nová Európa.

Je mi úprimne ľúto, že zdravý rozum a jeho ovocie našich zahraničných hostí, ale aj plejády domácich lídrov hospodárstva a vlastne všetkých odvetví ľudskej činnosti, ktorí boli a ktorí aktuálne sú členmi združenia, nenašli odozvu v politických stranách. Napríklad, dvadsať rokov odporúčame nahradiť jeden volebný obvod minimálne ôsmimi, ale najlepšie volebnými obvodmi, v ktorých by bolo cca 35 tisíc voličov... Keď sme v roku 1996 počas návštevy prezidenta WEF prof. Klausa Schwaba dostali do daru pre Slovensko zaradenie do prestížneho komparatívneho hodnotenia štátov, tak sme netušili, že vtedajší „slovenskí podnikatelia“ sa stanú manažérmi zahraničných firiem. Cesta byť v popredí štátov EÚ vďaka domácim podnikateľom sa ukázala ako nesprávna, pomýlená, či skôr chybná. Ohradili sme sa, lež márne, a nepochodili sme ani vonku ani doma s termínom, že nemáme národné hospodárstvo, ale máme len ekonomiku na území SR. I keď je tu zopár ekonomicky významných podnikov – organizácií, ktoré majú daňovú príslušnosť v SR.

**Dámy a páni,**

napriek spätnému pohľadu na to, čo sme robili, čo sme vykonali, čomu sme napomohli, je mi smutno z toho, že vďaka hrubému egoizmu „kapitánov priemyslu“ sa nenachádzame reálne na špici aspoň európskych štátov vo väčšine kritérií, ktoré sú stanovené pre označenie titulom „šťastná krajina“. Inak, myslený index šťastia, či ľudskej spokojnosti sa vytratil z nášho reálneho života. A nič na tom nemení fakt, že v iných štátoch nie sú na tom lepšie. V tejto dobe, teda najmenej od roku 2015 kladieme otázku, či sme ako štát obranyschopný, či by naši občania boli schopní brániť svoj štát – svoju vlasť ?! To je vskutku hamletovská otázka, byť či nebyť, alebo si pripomeňme z dávnej histórie, ako a prečo skončil Gaius Julius Cezar.

Máme doma dosť výnimočných odborníkov, dosť výnimočných odborníkov v zahraničí, a predsa to, čo vyvolalo zmenu režimu sa neodstránilo v myslení ľudí, tobôž nie v konaní, nazvime to chameleónstvo s príštipkárstvom a v nejednom prípade chrapúňstvo - zločinnosť. Netešme sa z toho, že je tomu aj inde, a musím povedať, že takýto vývoj Sveta, Európy, EÚ a nášho štátu je vskutku šokujúci a nebol horší ani v rokoch Studenej vojny. Len si vypočujte správy našich médií a s nimi správy z niektorého korektného zahraničného média. Ako to tu na tomto svete funguje, v mene koho, s akými cieľmi a kde je onen „šťastný život“, ktorý sa nám videl ešte začiatkom milénia ako možný. Európa je vzťahove rozbitá, EÚ a jej EK sa tvári spokojne, ale nemá ani po odchode V. Británie podnet na návrat k tomu, čo tu založili Schuman, Mitterand, Kohl, no i de Gaulle, Adenauer a ďaľšie osobnosti?!

EK sa spytuje občanov, čo treba zlepšiť ? Koho a ako sa spytujete, pán Ševčovič, keď nepochybujeme o tom, že vyhodnotenie tejto čudesnej ankety bude opäť jednoznačné : netreba nič meniť, iba ak urobiť drobné kozmetické úpravy, ľudia sú s vývojom spokojní ... Keby sa EK a vodcovia jednotlivých štátov zaujímali o to, prečo Európania tak spontánne prijali celoeurópsku integráciu?! A tiež o to, prečo tá spontánnosť je minulosťou. A to nehovorme o bezpečnostných a vojenských aktivitách. Kto sú naši nepriatelia ?! Potrebujeme európsku armádu ? A tak by sme mohli pokračovať donekonečna, akoby nejestvovali odpovede od tých najmúdrejších a najľudskejších osobností v minulosti a v súčasnosti. Mali by sme spieť k lepšiemu, byť zdatnejší vo všetkom, predovšetkým duchom masove mladí, a pomáhať novým generáciam k nadväznosti na to, čo sa doteraz podarilo, alebo sa vyrovnávať s tým, čo je problémové.

Ibaže, spoločnosť tu a navôkol je v retardačnom pohybe. To, čo je ľudské sa potláča a presadzuje sa to, čo vyhovuje skupinovým záujmom, alebo jednotlivým štátom. Prírodné a ekonomické zákony akoby nejestvovali a mlčanie je asi tou najschodnejšou k cestou k nekonfliktnosti. Avšak život jednotlivca aj národov nemôže byť priamočiary, iba ak kamuflážnou bačorinou s autokratmi a fašizujúcimi osôbkami, ktoré sú trpené, nekorigovateľné, resp. neodstraniteľné z uzurpovaných pozícií vďaka ľudskej naivite, či priam hlúposti spojenej s nevzdelanosťou a absenciou rodinnej kultúry.

**Dámy a páni,**

keď si uvedomujem, že z našich mladíckych a polodospeláckych snov, predstáv, predsavzatí a plánov splnilo pramálo. Musím priznať, že naším najväčším počinom boli pocty vo forme Zlatého biatca a od 2015. roka aj „Mierovej ceny zo Slovenska“. Okrem sedem laureátov Zlatého biatca, ktorí neskôr zlyhali osobnostne, tak všetci ostatní by ich dostali aj dnes. Sú to z 282 laureátov len dve a pol percentá z laureátov zo Slovenskej republiky. Ich životné príbehy by si mali osvojiť politickí a vôbec verejní činitelia, a mohli by si vziať príklad z celého radu ich aktivít. Keby sa tak stalo, boli by sme tou zasľúbenou krajinou, lepšie na tom ako niekdajšie Švajčiarsko či severské štáty, a to aj bez bánk a ropy. Naším bohatstvom by sa konečne stali ľudia. Tí, ktorí uznávaní nielen vo svojej domácnosti a rodine, ale v šírom svete a možno sa im dostane pocty aj od mimozemšťanov.

Nemienim pripomínať ani tridsaťročnú slovenskú hospodársku, tobôž nie čudesnú politickú a spoločenskú premenu. Či sme neopakovateľné výzvy tejto doby po 17. novembri 1989 využili ako spoločnosť, rodiny, rodáci z konkrétnych miest či obcí, ale aj ako jednotlivci podľa svojich predstáv... Pohli sme sa síce odvtedy, ale v tej rýchlosti a opojení z nových dimenzií sme - kvôli nami vyvoleným politikom a iným lídrom - stratili to, čo sme si mali zachovať. Ponajprv sme zapatrošili zmysel pre zodpovednosť za prácu na každej pozícii a prestali vnímať hranice kvality života. Na vedľajšiu, ba možno slepú koľaj sme poslali to, čo je obsiahnuté v slove - pojme: poriadok - disciplína. Na mnoho spôsobov sme jej bránili v slobodnom pohybe, a potom bez zábran sme umožnili v nespočetnom počte jej popravu aj za cenu nástupu všeobecnej korózie.

Radšej menej hovorme aj o tých vzťahoch ľudských a národnej súdržnosti - svornosti. Tieto mali najvyššiu hodnotu vždy vtedy, keď nastali prelomové situácie v našich moderných dejinách. Je až neuveriteľné, že tie životne dôležité a iba dočasne nahraditeľné vzťahy tuhli rýchlejšie ako tá sopečná láva, keď končí svoj život v oceánskej či morskej vode. V našej krajine máme už toľko pólov, neľahko dostupných prírodných zvláštností pod zemou či štítov, že by sa od nás nemuseli vypravovať expedície do zahraničia. Dali by sa označiť ako slovenské výzvy, ktoré sú vskutku z tých najnáročnejších nielen na európskom kontinente, ale aj v celom svete. Hlušíme sa však honbou za pominuteľným.

V nejednom ohľade sme sa spreneverili generáciám minulým a minuvším sa, keď sme chceli, ba mnohí pod tlakom aj museli prijať rezultáty zlatoústych demagógov a teoretikov života. A, žiaľ, v nejednom prípade jedinečných farizejov a prospechárov. Mnohí sa síce vytratili z verejného života, ale mnohí v ňom sú zabetónovaní.

Čo tam po tom, že aj v iných svetoch - štátoch má navrch lož, pretvárka, mráz vo vzťahoch ľudských a bezbrehá chamtivosť?! Nemôžem sa nepoďakovať za udržanie života a nádejí pre budúcnosť súčasníkom. Mnohým desiatkam organizátorov výroby-práce, a tým života. Tým, pred ktorými budem mať vždy úctu, a to nielen v duchu, lebo čosi správne aj múdre vykonali, zmysluplné a dôstojné ich vzdelania a ľudského rozmeru. Nezosmiešnili a neponížili svojím konaním ostatných občanov....

**Dámy a páni,**

po prvýkrát od 29. februára 2020, keď boli u nás parlamentné voľby, vyjadrujem zdesenie zo súčasného vývoja nášho štátu a z pomerov v EÚ a vôbec vo svete. To celé obdobie je ukážkou definitívnej likvidácie nádejí, ktoré boli imperatívom pre režimovú zmenu. Dostávame sa do pozície prof. Jaroslava Husára, ktorý vytrvalo upozorňuje štátnych činiteľov na prešľapy v politike tak hospodárskej, ako aj sociálnej, no i na dehumanizáciu vzťahov medziľudských, odcudzovanie sa a na trápne znižovanie limitov, ktoré by mali viesť k úspechu, ale aj k popularite. Dnes sa to javí ako erozívna činnosť konkrétnych osôb z politiky a silnejšia o smrtnosť ale aj čosi také ako sociálny strach z protipandemickej neadekvátnosti, či skôr bezradnosti.

Dr. Peter Kasalovský